BECกำไรแรงปีนี้
บีอีซีเวิลด์ ยันไตรมาสแรกปีนี้ดี กำไรดีกว่าไตรมาส 4 และช่วงเดียวกันปีก่อน ฟื้นตัวแรงจากน้ำท่วมตามอุตสาหกรรม
27 เม.ย. 2555

บีอีซีเวิลด์ ยันไตรมาสแรกปีนี้ดี กำไรดีกว่าไตรมาส 4 และช่วงเดียวกันปีก่อน ฟื้นตัวแรงจากน้ำท่วมตามอุตสาหกรรม
นายฉัตรชัย เทียมทอง ผู้อำนวยการฝ่ายการเงิน บริษัท บีอีซีเวิลด์ (BEC) เปิดเผยว่า คาดว่าผลประกอบการปีนี้ทั้งรายได้และกำไรจะดีกว่าปีก่อนตามกลุ่มสื่อ
นอกจากนั้น ไตรมาสแรกปีนี้จะเติบโตสูงเทียบไตรมาส 4 ปี 2554 และช่วงเดียวกันของปีก่อน ทั้งที่ตามปกติไตรมาสแรกจะเป็นไตรมาสที่ผลประกอบการต่ำสุดตามฤดูกาลของอุตสาหกรรมสื่อ
บริษัทฟื้นตัวแรงตามอุตสาหกรรมโฆษณาจากอุทกภัยไตรมาส 4 ปี 2554 และนโยบายฟื้นฟูของรัฐบาล จะเห็นได้จากยอดขายรถยนต์ที่ทำสถิติสูงสุดในรอบใหม่ที่ 5 แสนคันในไตรมาสแรก
นายฉัตรชัย กล่าวว่า อัตราการเติบโตของรายได้จากค่าโฆษณาของบริษัทคาดว่าจะเติบโตกว่ากลุ่มสื่อ
บริษัท เอซี นีลเส็น (ประเทศไทย) รายงานเม็ดเงินโฆษณาเดือน มี.ค.ที่ผ่านมา ฟื้นตัวมาที่ 9,800 ล้านบาท สูงเป็นประวัติการณ์ โดยเพิ่มขึ้นจากเดือน ก.พ. 17.8% และ 3.5% จากช่วงเดียวกันของปีก่อนผู้ประกอบการกลับมาใช้งบโฆษณาเพื่อกระตุ้นยอดขายหลังภาวะน้ำท่วมคลี่คลาย
เดือน มี.ค. เป็นช่วงเริ่มใช้เม็ดเงินโฆษณาตามแผนใช้งบโฆษณาที่วางไว้ตั้งแต่ต้นปี โดยโฆษณาทีวียังคงได้รับความนิยมสูงสุดถึง 61% ของอุตสาหกรรม
เม็ดเงินโฆษณาทางทีวีเพิ่มขึ้น 17.7% จากเดือน ก.พ. และ 2.7% จากช่วงเดียวกันของปีก่อน เป็น 5,991 ล้านบาท จากการทยอยปรับขึ้นค่าโฆษณาตั้งแต่ต้นปีเป็นต้นมา โดยทีวีช่อง 3 มีอัตราเติบโตมากที่สุด 6.5% จากช่วงเดียวกันของปีก่อน และมีส่วนแบ่งการตลาดเพิ่มขึ้นเป็น 28.6% ในไตรมาสแรกปีนี้ จาก 27.4%ในช่วงไตรมาสแรกปี 2554